Moontlikheid van rampgebied in Lichtenburg ondersoekFoto: Verskaf Die DA het Vrydag gesê die omvang van die hael- en reënskade in Lichtenburg, Noordwes, moet ondersoek word om te bepaal of die dorp nie tot ŉ rampgebied verklaar moet word nie. Jacqueline Theologo, LP van die Demokratiese Alliansie (DA), het gesê die party het reeds met ŉ ondersoek in die dorp begin en sal in die komende week ŉ in-diepte ondersoek van stapel stuur. “Die sakesentrum van Lichtenburg is die ergste geraak en die dorp se nuwe inkopiesentrum, banke, winkels en kleiner besighede is oorstroom, het hul dakke verloor en sal in sommige gevalle verdere finansiële verliese ly terwyl die geboue herstel moet word, het Theologo gesê. Foto: Verskaf Volgens Theologo is daar aansienlike skade aan die plaaslike hoërskool se dak aangerig wat die gebou onveilig laat. Waterskade is ook by ander skole in die gebied aangemeld. Vrydagoggend het die hael op plekke nog 30 cm diep gelê, het sy gesê. “Die DA sal die Ditsobotla-munisipaliteit vra om ŉ behoorlik assessering van die skade te doen en die betrokke rampbestuurplan te volg. Indien die gebied wel as ŉ rampgebied verklaar word, moet die nodige gebeurlikheidsplanne en noodprosedures in werking gestel word,” het sy gesê.